Bussie-ongeluk: Ouers waak by seun se bed, wag op nuusHercules Homan (10). Foto: Verskaf Marlene en Hercules Homan, die ouers van ŉ 10-jarige seun van Hendrina in Mpumalanga wat breindood verklaar is nadat ŉ minibus hom getref het, waak by hul seun se hospitaalbed. Maroela Media het Maandag berig Hercules jnr., die egpaar se laatlammetjie, word al vir meer as ŉ week lank in die Garden City-hospitaal in Johannesburg behandel ná die ongeluk voorverlede Vrydag in die klein dorpie. Hy is Vrydag breindood verklaar en sy ouers het die moeilike besluit gemaak dat die masjiene wat hom aan die lewe hou, Maandagoggend afgeskakel sou word. Sy dokter was egter Maandag vol hoop nadat hulle hom van sy asemhalingmasjien afgehaal het, en hy self kon asemhaal. Hy is vir nuwe breintoetse gestuur en sy ouers wag in spanning vir die uitslae wat na verwagting vandag beskikbaar sal wees. “Ons is hier by hom langs sy bed en praat met hom sodat hy weet ons is hier,” het Hercules snr. Dinsdag aan Maroela Media gesê. “Ons wag nog vir die dokter se mening en die uitslag van die toetse.” Die Homan-egpaar het almal bedank wat vir hulle en hul seuntjie bid. “Sy asemhaling is vandag nog beter as wat dit gister was,” het sy pa bygevoeg. Hy het ŉ beroep op mense gedoen om nie onwaarhede oor hul seun se toestand op sosialemedia-platforms te versprei nie. “My seun is beslis nie dood nie, ek weet ŉ wonderwerk gaan plaasvind. Hy is ŉ vegter.” Hercules jr. en sy sewejarige neef, Justin Black, was voorverlede Vrydag saam met die gesin se tuinier, slegs bekend as March, op pad na ŉ kafee om lekkergoed te gaan koop toe ‘n minibus, wat aan ŉ spysenieringsmaatskappy behoort, hom op die sypaadjie getref het. Die ongeluk het op ŉ skerp hoek naby sy ouerhuis plaasgevind. Hercules jnr. het glo gebuk om een van sy skoenveters vas te bind toe die minibus om die draai gekom en hom getref het. Die minibus het glo te vinnig om die draai en te naby aan die sypaadjie gery. Hy het ernstige kopbeserings opgedoen. Lees meer hier.